Tað eru skjótt 200 føroyingar við ph. d.-heiti og gott 50 eru í løtuni í ferð við ph. d.-útbúgving. Men hvat stendur ph. d. fyri og hvat er ein ph. d.-verkætlan? Ph. d. er stytting fyri philosophiae doctor (tað er doktari í filosofi). Hetta er vanliga ein 3 ára granskaraútbúgving, sum í dag er kravd fyri at kunna fáa starv sum granskari á universitetum og granskingarstovnum. Eisini fleiri virkir, serliga tey sum arbeiða við menning av nýggjum vørum og tænastum, seta fólk við ph. d.-útbúgving í starv. Tað kann eisin ivera talan um eina 4 ára útbúgving, tá er kandidatparturin við í ph. d. partinum (kallað 4 + 4). Fólk verða vanliga sett í eitt 3 ára starv hjá einum universiteti, einum sektorgranskingarstovni ella á einum virki og innskrivað til lestur við eitt universitet. Tað ber til at søkja um at verða innskrivað/ur til ph. d.-lestur á Fróðskaparsetrinum. Rætturin til at skipa fyri ph. d.-útbúgving er ásettur í kunngerð. Í sambandi við umsóknir um stuðul og annað, verður hetta 3 ára skeiðið og arbeiðið vanliga kalla ein ph. d. verkætlan ella ein granskaraútbúgving. Granskingarráðið brúkar fittan part av árligu játtanini í Granskingargrunnin til at stuðla ph. d.-verkætlanum. Talan er um fullan ella lutvísan stuðul. Granskingarráðið stuðlar bæði ph. d. verkætlanum í Føroyum og uttanlands. Mett verður, at tað eru eini 25 fólk í Føroyum í løtuni, sum eru í gongd við ph. d. útbúgving og líka nógvir føroyingar í gongd uttanlands eisini. Hvar ber til at søkja sær ráð? Um tú hugsar um at fara undir ph. d.-lestur, mást tú bæði hugsa um fakliga, fíggjarliga og sosiala partin. Í fakliga partininum eigur tú at seta teg í samband við leiðsluna ella ein viðkomandi granskara á Fróðskaparsetrinum ella einum av hinum granskingarstovnunum í Føroyum, um tað er her tú kundi hugsað tær at arbeitt. Undir øllum umstøðum, er tað skilagott at hava samband við føroyska granskingarumhvørvið, eisini um tú fert undir ph. d. arbeiði uttanlands. Í fíggjarliga partinum er møguleiki at søkja stuðul úr Granskingargrunninum. Er evnið innan fiskivinnu ber eisini til at søkja stuðul frá Fiskivinnuroyndum. Ofta vil tað vera skilagott at søkja fígging frá fleiri keldum, tí tá er oftast lættari at fáa til vega neyðugu fíggingina. Spyr teg fyri hjá øðrum ph. d.-lesandi ella hjá Granskingarráðnum og granskingarstovnunum um hendan partin. Í sosiala partinum eigur tú at umhugsa, hvat granskingarumhvørvi er best at knýta seg at. Aftur her er tað gott at spyrja seg fyri á granskingarstovnunum og hjá øðrum ph. d.-lesandi. Eitt forum, sum kann verða gott at seta seg í samband við fyri at fáa ráð og vegleiðing frá relevantum fólkum er Fróðskaparfelagið. Hetta er eitt áhugafelag fyri føroyskar granskarar og granskingaráhugað. Tey kunnu hittast á fff @ frodskaparfelag. fo og annars ber til at lesa meira á www. frodskaparfelag. fo